
REFERAT
privind aprobarea proiectului „Formarea continuă a cadrelor didactice după un model inovativ de tip <blended learning>”, ID 38.652, câştigat de Colegiul Naţional Bănăţean din Timişoara şi finanţat din Fondul Social European prin Programul Operaţional Sectorial pentru Dezvoltarea Resurselor Umane 2007-2010, Axa prioritară 1 „Educaţia şi formarea profesională în sprijinul creşterii economice şi societăţii bazate pe cunoaştere”, Domeniul major de intervenţie 1.3 „Dezvoltarea resurselor umane în educaţie şi formare profesională” şi alocarea în bugetul local a sumelor necesare implementării proiectului
Colegiul Naţional Bănăţean (CNB) din Timişoara a depus, în luna decembrie a anului 2008, cererea de finanţare pentru proiectul intitulat „Formarea continuă a cadrelor didactice după un model inovativ de tip <blended learning>” în cadrul Programul Operaţional Sectorial pentru Dezvoltarea Resurselor Umane, Axa prioritară 1 „Educaţia şi formarea profesională în sprijinul creşterii economice şi societăţii bazate pe cunoaştere”, Domeniul major de intervenţie 1.3 „Dezvoltarea resurselor umane în educaţie şi formare profesională” finanţat din Fondul Social European.
Programul Operaţional Sectorial pentru Dezvoltarea Resurselor Umane (POS DRU) stabileşte axele prioritare şi domeniile majore de intervenţie ale României în domeniul resurselor umane în vederea implementării asistenţei financiare a Uniunii Europene prin intermediul Fondului Social European, în cadrul Obiectivului Convergenţă, pentru perioada de programare 2007 - 2013. Elaborat în contextul Planului Naţional de Dezvoltare 2007 – 2013 şi în acord cu Priorităţile Cadrului Strategic Naţional de Referinţă, POS DRU este un instrument important în sprijinirea dezvoltării economice şi a schimbărilor structurale. Mai mult, investiţiile în capitalul uman vor completa şi vor conferi sustenabilitate creşterii productivităţii pe termen lung. O forţă de muncă înalt calificată, cu un nivel de educaţie ridicat, având capacitatea de a se adapta noilor tehnologii şi nevoilor în schimbare ale pieţelor, este esenţială pentru o economie competitivă şi dinamică.
Obiectivul general al POS DRU este dezvoltarea capitalului uman şi creşterea competitivităţii, prin corelarea educaţiei şi învăţării pe tot parcursul vieţii cu piaţa muncii şi asigurarea de oportunităţi sporite pentru participarea viitoare pe o piaţă a muncii modernă, flexibilă şi inclusivă a 1.650.000 de persoane.
Axa prioritară 1 „Educaţia şi formarea profesională în sprijinul creşterii economice şi societăţii bazate pe cunoaştere” urmăreşte să sprijine dezvoltarea unor traiectorii flexibile de învăţare pe tot parcursul vieţii şi să îmbunătăţească accesul la educaţie şi formare prin furnizarea de educaţie şi formare iniţială şi continuă modernă şi de calitate, incluzând învăţământul superior şi cercetarea.

În cadrul domeniului major de intervenţie 1.3 „Dezvoltarea resurselor umane în educaţie şi formare profesională” vor fi susţinute proiectele destinate dezvoltării oportunităţilor de carieră în învăţământ şi FPC (formare profesională continuă), în special prin îmbunătăţirea calităţii programelor, oportunităţilor de formare şi calificărilor personalului didactic şi formatorilor.
Autoritatea de Management (AM) pentru Programul Operaţional Sectorial „Dezvoltarea resurselor umane” este Ministerul Muncii, Familiei şi Protecţiei Sociale, iar Organismul Intermediar (OI) este Ministerul Educaţiei, Cercetării, Tineretului şi Sportului.

Obiectivul proiectului „Formarea continuă a cadrelor didactice după un model inovativ de tip <blended learning>”, ID 38.652, depus de Colegiul Naţional Bănăţean, este îmbunătăţirea performanţelor personalului didactic debutant şi definitiv, prin perfecţionare. 

Efectul pozitiv pe termen lung al acestui poiect este faptul că grupul ţintă va putea să îşi diversifice expertiza specifică procesului de învăţământ şi că se va putea adapta mai uşor şi mai adecvat la cerinţele unei educaţii centrate pe elevii care au nevoie de competenţe superioare prin care să facă faţă cerinţelor societăţii cunoaşterii.

Obiectivele specifice:

- dezvoltarea competenţelor de autocunoaştere şi autodezvoltare la cadrele didactice;

- sprijinirea debutului în cariera didactică;

- dezvoltarea carierei didactice prin ameliorarea proiectării, învăţării, evaluării;

- dezvoltarea competenţelor de utilizare a TIC (tehnologia informaţiei şi comunicaţiei) de către cadrele didactice.
Beneficiile pe care le va obţine Colegiul Naţional Bănăţean şi, implicit, actul educaţional din Timişoara, prin acest proiect, sunt următoarele:
- proiectul va aduce o contribuţie calitativă remarcabilă la formarea cadrelor didactice debutante şi în modernizarea conceptului de predare - învăţare - evaluare în învăţământul preuniversitar, ceea ce va produce o creştere a prestigiului comunităţii timişorene, recunoscută atât la nivel naţional cât şi în comunitatea europeană pentru viziunea novatoare (revoluţionară chiar) în fiecare acţiune de interes cetăţenesc major în care se implică;
- proiectul are un procent însemnat de inovaţie la nivelul evaluării personalului didactic şi al elevilor. În acest proiect este propus un sistem de evaluare a potenţialului energetic personal pe baza determinării profilului fundamental de inteligenţă al participanţilor prin care să se determine punctele tari şi punctele forte ale persoanei evaluate, astfel încât, după această determinare, să fie posibilă o valorificare a calităţilor individului respectiv, până la nivelul obţinerii succesul dorit în domeniul profesional;
- experimentând şi aplicând prin proiect sistemul de evaluare respectiv, precum şi mixul de metode de învăţare pentru adulţi pe care echipa de proiect  l-a creat,  se va impune un standard calitativ superior în autocunoaştere şi în evaluarea adulţilor şi a copiilor şi va contribui semnificativ la creşterea prestigiului oraşului nostru în domeniul implicării profesioniste şi eficiente în modernizarea procesului de învăţământ şi în satisfacerea nevoii tot mai acute a comunităţii locale de a găsi o rezolvare optimă a problemelor de educaţie a tineretului şi a adulţilor. 
În cei doi ani de implementare, proiectul se va adresa unui grup ţintă de 140 de cadre didactice debutante şi definitive în învăţământ, cei mai mulţi din Timişoara, dar şi din regiunea V Vest, ceea ce va permite diseminarea experienţei câştigate prin proiect, precum şi a rezultatelor estimate ale proiectului.
Cererea de finanţare depusă de Colegiul Naţional Bănăţean a primit nr. de înregistrare ID 38.652. În luna iulie 2009 cererea de finanţare a fost aprobată, iar contractul de finanţare a fost semnat în martie 2010.
Valoarea totală aprobată a proiectului este 1.467.600,00 lei fără TVA din care valoarea finanţării nerambursabile este 1.438.248,00 lei (adică 98% din valoarea totală eligibilă a proiectului), iar contribuţia eligibilă a Beneficiarului - CNB - este în valoare de 29.352,00 lei + T.V.A.
Proiectul se va derula pe perioada anilor 2010 şi 2011 şi nu va fi mai mare de 36 luni, conform specificărilor din contractul de finanţare.
În vederea derulării activităţilor stabilite prin proiect şi aprobate prin cererea de finanţare anexă la contractul de finanţare, propunem alocarea în bugetul local a sumei reprezentând contravaloarea contribuţiei proprii, precum şi a sumelor necesare implementării în condiţii optime a proiectului câştigat de Colegiul Naţional Bănăţean din Timişoara.
Având în vedere cele mai sus menţionate, 
Propunem aprobarea:
- proiectului „Formarea continuă a cadrelor didactice după un model inovativ de tip <blended learning>”, ID 38.652, câştigat de Colegiul Naţional Bănăţean din Timişoara şi finanţat din Fondul Social European prin Programul Operaţional Sectorial pentru Dezvoltarea Resurselor Umane 2007-2013, Axa prioritară 1 „Educaţia şi formarea profesională în sprijinul creşterii economice şi societăţii bazate pe cunoaştere”, Domeniul major de intervenţie 1.3 „Dezvoltarea resurselor umane în educaţie şi formare profesională”.
- alocării în bugetul local al Municipiului Timişoara a sumelor reprezentând contribuţia proprie a Colegiului Naţional Bănăţean din Timişoara şi cheltuielile neeligibile pentru implementarea proiectului „Formarea continuă a cadrelor didactice după un model inovativ de tip <blended learning>”, ID 38.652, după cum urmează:
- pentru anul I (2010) suma de 15.016,16 lei + T.V.A.
- pentru anul II (2011) suma de 14.335,84 lei + T.V.A.
- alocării în bugetul local al Municipiului Timişoara a echivalentului în RON a sumei de 100.000 Euro, cu titlu de avans rambursabil, pentru derularea proiectului „Formarea continuă a cadrelor didactice după un model inovativ de tip <blended learning>”, ID 38.652, pentru primele 6 luni ale anului I de implementare,  conform Notei de fundamentare a Colegiului Naţional Bănăţean din Timişoara prevăzută în Anexa la prezentul referat.
- sumele prevăzute mai sus vor fi incluse la prima rectificare de buget local, urmând ca sumele reprezentând asistenţa financiară nerambursabilă (98% din valoarea eligibilă a proiectului) să fie recuperate prin cereri de rambursare, pe parcursul derulării proiectului.

